b'\n_START_ARTICLE_\nOnnelin ja Annelin talo\n_START_SECTION_\nJuoni\n_START_PARAGRAPH_\nOnneli ja Anneli ovat parhaat yst\xc3\xa4v\xc3\xa4t. Ensimm\xc3\xa4inen kouluvuosi on p\xc3\xa4\xc3\xa4ttynyt, ja tyt\xc3\xb6t viett\xc3\xa4v\xc3\xa4t kes\xc3\xa4lomaa. Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 he l\xc3\xb6yt\xc3\xa4v\xc3\xa4t kadulta kirjekuoren, joka on t\xc3\xa4ynn\xc3\xa4 rahaa. Kuoressa lukee, ett\xc3\xa4 "rehellinen l\xc3\xb6yt\xc3\xa4j\xc3\xa4 saa pit\xc3\xa4\xc3\xa4". Kuin sattumalta rouva Ruusupuulla on myynniss\xc3\xa4 talo, joka on aivan kuin kahdelle pienelle tyt\xc3\xb6lle tehty. Onneli ja Anneli ostavat talon l\xc3\xb6yt\xc3\xa4mill\xc3\xa4\xc3\xa4n rahoilla. _NEWLINE_Annelin vanhemmat ovat eronneet, ja h\xc3\xa4n on v\xc3\xa4lill\xc3\xa4 is\xc3\xa4ns\xc3\xa4 ja v\xc3\xa4lill\xc3\xa4 \xc3\xa4itins\xc3\xa4 luona. Kumpikin vanhemmista on tahollaan l\xc3\xa4htenyt lomamatkalle ja kuvittelee Annelin olevan toisen mukana. Onnelilla puolestaan on kahdeksan sisarusta ja heid\xc3\xa4n kotonaan on niin hirmuinen vilske, ettei kukaan oikeastaan huomaa Onnelin puuttumista. Tyt\xc3\xb6t saavat siis viett\xc3\xa4\xc3\xa4 kes\xc3\xa4n ihan kahdestaan omassa talossaan._NEWLINE_Kes\xc3\xa4n aikana tyt\xc3\xb6t tutustuvat uusiin naapureihinsa Ruusukujalla. Oikeanpuoleisessa naapurissa asuvat sisarukset Tingelstiina ja Tangelstiina Vappunen. Heill\xc3\xa4 on hyvin erikoinen puutarha, jossa kasvaa muun muassa vappuhuiskuja, ilmapalloja ja kuusenkoristeita. Heill\xc3\xa4 on my\xc3\xb6s kanoja, jotka munivat kirjavia p\xc3\xa4\xc3\xa4si\xc3\xa4ismunia. Toisessa naapurissa, korkean aidan takana asuu rouva Rosina Rusina. H\xc3\xa4n on hyvin ep\xc3\xa4luuloinen eik\xc3\xa4 pid\xc3\xa4 uteliaista pikkutyt\xc3\xb6ist\xc3\xa4.'